Miesto, lehota  a spôsob podania opravného prostriedku a možnosti súdneho preskúmania rozhodnutia 
( § 5 ods. 1 písm. c) zákona č. 211/2000 Z. z. o slobodnom prístupe k informáciám )
Miesto podania odvolania:
Odvolanie proti rozhodnutiu okresného úradu o odmietnutí požadovanej informácie možno podať na okresný úrad, ktorý napadnuté rozhodnutie vydal.
Z odvolania by malo byť podľa zákona č. 71/1967 Zb. o správnom konaní v znení neskorších predpisov zrejmé:
-	kto odvolanie podáva,
-	voči ktorému rozhodnutiu smeruje,
-	čo sa navrhuje.
Spôsob podania odvolania:
-	písomne,
-	ústne do zápisnice,
-	telegraficky  ( faxom, elektronickou poštou), ktoré je treba najneskôr  do 3 dní potvrdiť písomne alebo ústne do zápisnice.
Lehota na podanie odvolania:
1.	v zmysle  zákona č. 211/2000 Z. z. o slobodnom prístupe k informáciám:
-	odvolanie  sa podáva v lehote 15 dní  odo dňa doručenia rozhodnutia  alebo márneho       uplynutia lehoty na rozhodnutie o žiadosti
-	v prípade, ak ide o tzv. fiktívne rozhodnutie, vydané podľa § 18 ods. 3 zákona č. 211/2000 Z. z., proti takejto forme možno podať odvolanie v 15 dňovej lehote, pričom  za deň doručenia sa považuje tretí deň od uplynutia lehoty na vybavenie žiadosti.

2.	v zmysle zákona č. 71/1967 Z. z. o správnom konaní
-	odvolanie sa podáva v lehote 15 dní odo dňa oznámenia rozhodnutia ak inú lehotu neustanovuje osobitný zákon
-	pokiaľ účastník konania v dôsledku nesprávneho poučenia alebo preto, že nebol poučený vôbec a podal opravný prostriedok po lehote, predpokladá sa, že ho podal včas, ak tak urobil najneskôr do 3 mesiacov odo dňa oznámenia rozhodnutia

Možnosti preskúmania rozhodnutia mimo odvolacieho konania v zmysle zákona 71/1967 Zb. o správnom konaní:
-	obnova konania,
-	preskúmanie rozhodnutia mimo odvolacieho  konania,
-	protest prokurátora. 

Obnova konania  
Účastník konania sa môže domáhať obnovy konania pred správnym orgánom, ak konanie bolo ukončené právoplatným  rozhodnutím, avšak len z dôvodov taxatívne vymedzených zákonom
Miestom podania je správny orgán, ktorý rozhodol vo veci v poslednom stupni
Lehota  - návrh na obnovu konania sa podáva v lehote 3 mesiacov odo dňa, keď sa účastník dozvedel o dôvodoch obnovy, najneskôr však do 3 rokov od právoplatnosti rozhodnutia. 
Preskúmanie rozhodnutia mimo odvolacieho  konania
Slúži na nápravu nezákonnosti, ktorá je dôsledkom iného závažného porušenia zákona alebo iného všeobecne záväzného právneho predpisu.
Príslušným na preskúmanie rozhodnutia mimo odvolacieho konania je správny orgán, ktorý bol príslušný rozhodnúť o odvolaní, t. j. odvolací orgán, ak osobitný zákon neustanovuje inak.
Protest prokurátora
Konanie o proteste prokurátora je osobitné konanie, v ktorom sa rozhoduje, či bol rozhodnutím    správneho orgánu porušený zákon alebo iný všeobecne záväzný právny predpis.
Pravidlá postupu týkajúce sa  konania o proteste prokurátora sú upravené v § 69 správneho poriadku, ako aj v § 22 až 27 zákona č. 153/2001 Z. z. o prokuratúre.
Preskúmanie rozhodnutí správnych orgánov súdom
(§ 244 a nasl., zákona č. 99/1963 Zb. Občiansky súdny poriadok)
Konanie sa začína na návrh, ktorý sa nazýva žaloba.  Žalobu môžu podať  fyzické alebo právnické osoby, ktoré tvrdia, že boli ukrátené na svojich právach  rozhodnutím a postupom správneho orgánu a žiadajú o preskúmanie zákonnosti a  tohto rozhodnutia a postupu.  Podať žalobu môže aj fyzická alebo právnická osoba, s ktorou sa v správnom konaní nekonalo ako s účastníkom, hoci sa s ňou ako s účastníkom konať malo. 
Žaloba musí obsahovať: 
-	ktorému súdu je určená,
-	kto návrh podáva,
-	označenie rozhodnutia a postupu správneho orgánu, ktoré napadá,
-	vyjadrenie v akom rozsahu sa toto rozhodnutie a postup napadá,
-	uvedenie dôvodov, v čom žalobca vidí nezákonnosť rozhodnutia a postupu správneho orgánu,
-	aký konečný návrh robí.
Účastníkmi konania sú žalobca a žalovaný. Pri rozhodnutí správneho orgánu vydaného v správnom konaní je žalovaný správny orgán, ktorý rozhodol v poslednom stupni.  
Žaloba musí byť podaná  na príslušnom súde do 2 mesiacov od doručenia rozhodnutia správneho orgánu v poslednom stupni, pokiaľ osobitný zákon neustanovuje inak. Zmeškanie tejto lehoty nemožno odpustiť.